ທ່ານ ເນທັນຢາຮູ ບັນລຸຂໍ້ຕົກລົງ ໃນນາທີສຸດທ້າຍ ເພື່ອຈັດຕັ້ງ ລັດຖະບານປະສົມ ຊຸດໃໝ່ຂຶ້ນ
ການໄດ້ຮັບການສະໜັບສະໜຸນ ໃນນາທີສຸດທ້າຍ ຈາກພັກນິຍົມຂວາ ເພື່ອປະກອບລັດຖະບານໃໝ່ ທີ່ຈະມີບ່ອນນັ່ງ 1 ບ່ອນ ລື່ນພັກຝ່າຍຄ້ານ ໃນສະພາ ເພື່ອປົກຄອງປະເທດ.
ທ່ານ Benjamin Netanyahu ນາຍົກລັດຖະມົນຕີອິສຣາແອລ ປະກອບຄະນະລັດຖະບານໃໝ່ຂອງທ່ານຂຶ້ນ ໃນຄືນວັນພຸດ ວານນີ້ ໂດຍໄດ້ບັນລຸຂໍ້ຕົກລົງໃນນາທີສຸດທ້າຍກັບພັກ Jewish Home ນິຍົມແນວທາງຂວາຈັດ ບໍ່ເທົ່າໃດນາທີກ່ອນທ່ຽງຄືນ ຊຶ່ງເປັນກຳນົດເວລາເສັ້ນຕາຍນັ້ນ ຖ້າຫາກບໍ່ໄດ້ບັນລຸຂໍ້ຕົກລົງດັ່ງກ່າວນີ້ ທ່ານເນທັນຢາຮູ ກໍຈະ ຕ້ອງໄດ້ລາອອກຈາກຕຳແໜ່ງ ແລະປະທານາທິບໍດີ Reuven Rivlin ກໍຈະຕ້ອງໄດ້ຫັນໄປຫາຜູ້ນຳພັກຄົນໃໝ່ ໃຫ້ປະກອບ ລັດຖະບານຊຸດໃໝ່ຂຶ້ນ ພັກ Likud ນິຍົມແນວທາງເດີມຂອງທ່ານເນທັນຢາຮູ ຈະປົກຄອງປະເທດ ໂດຍຈະເປັນພັກ ສຽງຂ້າງຫຼາຍ ທີ່ມີບ່ອນນັ່ງລື່ນພັກຝ່າຍຄ້ານພຽງໜຶ່ງບ່ອນ ຄືມີ 61 ບ່ອນ ຢູ່ໃນສະພາທີ່ມີບ່ອນນັ່ງທັງໝົດ 120 ບ່ອນນັ້ນ ພັກ Likud ຈະນຳພາຄະນະລັດຖະບານປະສົມ ຊຶ່ງສ່ວນຫລາຍປະກອບດ້ວຍພັກຕ່າງໆທີ່ນິຍົມຂວາ ແລະສາສະໜານິກາຍ Orthodox ຮວມທັງພັກ Jewish Home ທີ່ຄັດຄ້ານຕໍ່ການເຈລະຈາສັນຕິພາບກັບພວກປາແລສໄຕນ໌ ແລະຊອກຫາທາງຂະຫຍາຍການຈັດຕັ້ງບ້ານເຮືອນຂອງຊາວຢິວຂຶ້ນ ໃນບັນດາຂົງເຂດທີ່ພວກພວກປາແລສໄຕນ໌ ຢາກຕັ້ງປະເທດຂອງຕົນຂຶ້ນ ໃນອະນາຄົດນັ້ນ ລັດຖະບານທ່ານໂອບາມາ ມີການຂັດແຍ້ງກັນຢູ່ແລ້ວ ກັບທ່ານເນທັນຢາຮູ ຍ້ອນກິດຈະກຳຈັດຕັ້ງຖິ່ນຖານຂອງຊາວຢິວ ພ້ອມທັງການເຈລະຈາສັນຕິພາບທີ່ຕົກຢູ່ໃນສະພາບບໍ່ໄປບໍ່ມາ ກັບຝ່າຍປາແລສໄຕນ໌ ແລະການຕຳໜິຕິຕຽນຢ່າງແຮງແລະເປີດເຜີຍ ຂອງທ່ານເນທັນຢາຮູ ກ່ຽວກັບການເຈລະຈາເລື້ອງນີວເຄລຍຂອງອີຣ່ານນັ້ນ ທ່ານເນທັນຢາຮູ ແລະພັກ Likud ໄດ້ຊະນະການເລືອກຕັ້ງສະພາຂອງອິສຣາແອລ ໃນເດືອນມີນາຜ່ານມາ ແຕ່ວ່າການໂຕ້ຖຽງກັນກັບພວກຜູ້ນຳພັກອື່ນໆ ກ່ຽວກັບບ່ອນນັ່ງຢູ່ໃນຄະນະລັດຖະບານ ໄດ້ເຮັດໃຫ້ມີການຊັກຊ້າ ໃນການປະກອບຄະນະລັດຖະບານໃໝ່ຂຶ້ນ